﻿ DETERMINANŢI AI CALITĂŢII VIEŢII PACIENŢILOR DE ETNIE ROMĂ, DIN PERSPECTIVA MEDIATORILOR 1 SANITARI GABRIEL ROMAN RODICA GRAMMA ANGELA-MARIANA ENACHE ANDRADA-VIORICA PÂRVU omii reprezintă o importantă minoritate etnică din România, care deseori se confruntă cu inegalităţi în privinţa accesului la R serviciile de îngrijire a sănătăţii. Politicile şi strategiile care au avut ca scop reducerea acestor inegalităţi şi o mai bună incluziune a romilor au necesitat crearea unei reţele de mediatori sanitari, care să îşi desfăşoară activitatea în comunităţile de romi, facilitând comunicarea dintre comunitate şi cadrele medicale, precum şi accesul membrilor comunităţii la serviciile de sănătate. Studiul de faţă îşi propune să stabilească determinanţii calităţii vieţii pacientului rom, pe baza a trei interviuri de grup cu mediatoare sanitare din judeţele Iaşi şi Cluj. Rezultatele indică faptul că în oferirea asistenţei medicale, medicii trebuie să cunoască şi să respecte background-ul cultural al comunităţii, precum şi valorile şi tradiţiile lor. O comunicare bazată pe respect, construirea unui parteneriat între medic şi pacient, evitarea stigmatizării etnice sunt principalele cerinţe ale romilor pentru ca demnitatea lor şi calitatea vieţii să nu fie alterată în condiţiile interacţiunii cu personalul medical. Activitatea mediatoarelor sanitare, cunoscătoare ale persoanelor din comunitate, ale obiceiurilor şi tradiţiilor locale, are un potenţial pozitiv în asigurarea calităţii vieţii. Cuvinte-cheie: comunitate romă, mediator sanitar, politici de sănătate, comunicare medic-pacient, excluziune INTRODUCERE „Problemele romilor” au devenit un subiect fierbinte al politicilor şi acţiunilor internaţionale, generând o creştere a interesului organizaţiilor non-guvernamentale pentru apărarea drepturilor acestora. Cercetările mai recente şi monitorizările legate de respectarea drepturilor omului au identificat, în repetate rânduri, un declin semnificativ Adresele de contact ale autorilor: Gabriel Roman, Rodica Gramma, Angela-Mariana Enache, Andrada-Viorica Pârvu, Universitatea de Medicină şi Farmacie „Gr. T. Popa” Iaşi, Centrul de Etică şi Politici de Sănătate, e-mail: garom78@yahoo.com. 1 Studiu elaborat în cadrul Proiectului POSDRU/89/1.5/S/61879, Studii postdoctorale în domeniul eticilor politicilor de sănătate. CALITATEA VIEŢII, XXIII, nr. 3, 2012, p. 209–238 210 G. ROMAN, R. GRAMMA, A.-M. ENACHE, A.-V. PÂRVU 2 al statutului socioeconomic al romilor din sud-estul Europei, marcat de excluziunea socială, sărăcie, condiţii precare de locuit, şomaj, nivel scăzut de educaţie, discriminare şi rasism, care conduc la inegalităţi majore între status-ul romilor şi cel al populaţiei majoritare (Ruzicka, 2012; Molnár şi alţii, 2010; European Roma Rights Centre, 2006; Ringold şi alţii, 2005; Surdu, 2002 şi 2005; Berevoescu, 2002; Revenga şi alţii, 2002; Hajioff şi McKee, 2000; Zamfir şi Zamfir, 1993). Situaţia a fost analizată în diferite documente ale Uniunii Europene, care urmăresc protecţia minorităţilor şi oferirea de oportunităţi pentru îmbunătăţirea situaţiei lor. Guvernele a nouă state din Europa Centrală şi de Sud-Est au căzut de acord cu derularea unui program intitulat Deceniul pentru incluziunea romilor (Declaration of the Decade of Roma Inclusion, 2005; Decade of Roma Inclusion, 2008), care urmăreşte accelerarea eforturilor de îmbunătăţire a situaţiei romilor, prin implicarea acestora în procesul de decizie şi evaluare, într-o manieră cuantificabilă. Domeniile de acţiune sunt: sănătatea, educaţia, locuirea şi ocuparea forţei de muncă. Iniţiat în 2003 de Banca Mondială şi Fundaţia pentru o Societate Deschisă, programul a fost lansat la Bucureşti în 2005, ca document strategic pentru perioada 2005–2015. Cu referire la primul domeniu de acţiune, unii cercetători, precum Zhang şi Verhoef (2002), au demonstrat faptul că un determinant principal al stării de sănătate a minoritarilor etnici este relaţia cu personalul medical. Diferenţele culturale dintre medici şi pacienţii de altă etnie pot crea dificultăţi în privinţa unei comunicări efective şi a complianţei la tratament, printr-o greşită interpretare a simptomelor pacienţilor şi a dificultăţilor transmiterii cunoştinţelor medicale către membrii comunităţii etnice tradiţionale. Noţiunea de competenţă culturală a fost intens discutată ca o strategie de îmbunătăţire a calităţii îngrijirii şi a eliminării diferenţelor etnice în sistemul medical. Acesta este şi motivul pentru care s-a instituit în România funcţia de mediator sanitar (vom folosi abrevierea ms pe tot parcursul studiului), astfel încât furnizorii de servicii de sănătate să poată asigura un tratamentul egal şi o atitudine non-discriminatorie în practica de zi cu zi, în lucrul cu pacienţii de etnie romă. Studiul de faţă îşi propune să investigheze factorii care determină calitatea serviciilor de îngrijire a sănătăţii din comunităţile de romi, plecând de la experienţele ms. Pentru decelarea acestor factori a fost folosită o metodă de tip calitativ, interviul de grup. METODOLOGIE Am optat pentru tehnica focus-grup (f.-g.), datorită naturii ei interactive, care creează oportunitatea unei exprimări mai uşoare şi a discuţiilor mai libere. De asemenea, aceasta oferă o atmosferă mai degajată pentru discutarea unor subiecte mai sensibile (Kitzinger, 1995). 3 DETERMINANŢI AI CALITĂŢII VIEŢII PACIENŢILOR DE ETNIE ROMĂ 211 Participanţi şi recrutare Au fost organizate trei focus-grupuri (f.-g.), la care au participat un număr total de 30 de mediatori sanitari (ms) din judeţele Iaşi şi Cluj, cercetarea desfăşurându-se în perioada ianuarie–martie 2012 (Rotaru, 2012). La Cluj-Napoca, datele de contact ale unor ms au fost obţinute de la Direcţia de Sănătate Publică, iar în Iaşi, participantele au fost invitate telefonic cu ajutorul consilierului prefectului judeţului Iaşi, care a pus la dispoziţia echipei de cercetare datele de contact ale ms. Ms au făcut eforturi să vină la sediul Prefecturilor din ambele oraşe, acolo unde s-au desfăşurat focus-grupurile. Altele şi-au exprimat regretul pentru imposibilitatea de a răspunde afirmativ solicitării. Comunităţile deservite de participantele la focus-grupuri au fost fie comunităţi tradiţionale, fie comunităţi de romi „românizaţi” (aşa s-au autodefinit persoanele intervievate), sau comunităţi mixte. Comunităţile tradiţionale investigate au fost comunităţi de romi lingurari, muzicanţi, ursari, rudari, căldărari şi de romi spoitori, păstrătoare ale tradiţiei etnice în ceea ce priveşte percepţia faţă de boală şi îngrijirea bolnavului. Ghidul pentru interviul de grup Pentru focus-grup s-a folosit un ghid semistructurat, cu scopul de a facilita discuţia despre factorii care determină calitatea vieţii pacientului cronic din comunitatea romă. Ghidul a acoperit următoarele subiecte: 1. boala şi atitudinea faţă de bolnavi (în comunitate şi în familie); 2. atitudinea romilor faţă de sistemul de sănătate şi faţă de sănătate (atitudini preventive, asigurări de sănătate etc.); 3. respectul faţă de pacient în administrarea actului medical; 4. binomul medic bun/ medic rău; 5. discriminarea faţă de pacientul rom; 6. greşeli de comportament sau atitudini ale romilor care solicită îngrijire medicală; 7. îngrijirea bolnavului în fază terminală, nevoile acestuia; 8. tradiţii şi cutume cu privire la moarte şi la înmormântare în comunitatea romă. Procedura La începutul focus-grupurilor, participantele au semnat consimţăminte informate şi au oferit, într-un tabel, datele demografice solicitate: nume, vârstă, nivelul studiilor şi neamul din care fac parte. Cu permisiunea lor, discuţiile au fost înregistrate audio, iar apoi transcrise. Li s-a garantat confidenţialitatea şi au fost asigurate că în cadrul studiilor ce se vor baza pe datele focus-grupurilor nu se va divulga identitatea respondentelor. Fiecare dintre focus-grupuri a durat între 60 şi 80 de minute. Strategia de analiză Analiza discuţiilor a fost făcută prin apelul la analiza fenomenologică interpretativă (interpretative phenomenology analysis) (cf. Smith, 1996), o metodă 212 G. ROMAN, R. GRAMMA, A.-M. ENACHE, A.-V. PÂRVU 4 prin care cercetătorul identifică temele şi generează o interpretare coerentă a acestor teme. Natura dilematică a calităţii vieţii a fost întrebuinţată ca un cadru conceptual de la care să se dezvolte analiza interpretativă. Transcrierile au fost analizate în funcţie de recurenţa temelor. Temele înrudite au fost grupate. Interpretarea temelor este ilustrată prin extrase din transcrieri. Analiza calitativă a dat la iveală experienţe ale etnicilor romi în căutarea serviciilor medicale. Mediatoarele sanitare ne-au relatat experienţe legate de contactul direct cu romii şi mediul lor de viaţă, de condiţiile de trai şi problemele pe care ele le trăiesc alături de romi. Răspunsurile mediatorilor au integrat experienţe personale, informaţii despre contextul social, fragmente de istorie locală etc. Cele trei focus-grupuri ne-au ajutat să avem o înţelegere mai aprofundată a modului în care se desfăşoară activitatea mediatorilor sanitari şi a dificultăţilor pe care le întâmpină. REZULTATE Politici în susţinerea incluziunii romilor: formarea mediatorilor sanitari În unele ţări, printre care şi România, au fost create reţele de ms (health mediators), recrutate dintre persoanele de etnie romă, pentru a facilita accesul romilor la sistemul sanitar (European Network Sastipen, 2007). Aceştia îşi desfăşoară activitatea în mijlocul populaţiei rome, mai exact în cadrul comunităţii în care trăiesc. Oricum, pentru ca această intenţie să fie sustenabilă, ms trebuie să fie încorporate în cadrul sistemului medical, cu o bază legislativă adecvată care să le reglementeze activitatea, mai curând decât să fie privite drept o extraopţiune (World Health Organisation, 2010; Decade Watch, 2010). Formarea ms şi recunoaşterea acestei meserii în România a fost rodul activităţii unui ONG din România, Romani CRISS, care în 2001 a semnat un acord cu Ministerul Sănătăţii şi OSCE (Organization for Security and Co-operation in Europe), în urma căruia a început instruirea a peste 200 de ms. Ordinul Guvernului cu nr. 619/14. 08. 2002 confirma funcţionarea mediatorilor sanitari şi normele tehnice privind organizarea, funcţionarea şi finanţarea activităţii acestora. Obiectivele activităţii lor erau următoarele: • facilitarea comunicării dintre comunitate şi cadrele medicale; • facilitarea accesului membrilor comunităţii la serviciile de sănătate; • furnizarea de informaţii membrilor comunităţii privind drepturile şi responsabilităţile statului faţă de cetăţeni. Activitatea ms era privită ca un fel de interfaţă între populaţie şi partenerii locali (medici de familie, primării etc.). Recunoaşterea lor, pe care au reuşit să o impună atât în comunităţile unde activează, cât şi în faţa medicilor de familie sau a angajaţilor primăriilor, se datorează, în mare parte, seriozităţii lor. În anul 2008, programele aprobate prin HG nr. 357/2008 conţineau ţinte trimestriale cu indicatori privind numărul persoanelor şi comunităţilor care 5 DETERMINANŢI AI CALITĂŢII VIEŢII PACIENŢILOR DE ETNIE ROMĂ 213 beneficiază de servicii, numărul de ms comunitari romi formaţi şi costurile de formare şi angajare. Planul strategic al Ministerului Sănătăţii pentru perioada 2 nu a mai putut 2008–2010, prin care se intenţiona creşterea numărului de ms romi fi aplicat din cauza lipsei de fonduri (ICCV, 2010: 22). Însă lipsa ms în multe dintre comunităţile de etnie romă rămâne o problemă stringentă, care limitează adresabilitatea pacienţilor romi la serviciile de îngrijire medicală: În ce priveşte rolul ms în comunitate, eu vreau să vă spun că nu sunt suficienţi, pentru câte comunităţi sunt la nivelul Moldovei, sunt aprox. 150. Şi ms la nivelul Moldovei sunt foarte puţini. Deci ar trebui de două ori pe atât, să poată face faţă, normal, la problemele care sunt în comunitate (f.-g. 1). Monitorizarea activităţii ms a fost asigurată, iniţial, de Direcţia de Sănătate Publică, o autoritate care îşi desfăşoară activitatea în reşedinţa judeţului, uneori la câteva zeci de kilometri de locul unde ms îşi exercită profesia. Ms care au participat la focus-grup estimează că relaţiile lor cu reprezentanţii DSP-urilor au fost unele dintre cele mai bune. Formarea iniţială s-a dovedit însă insuficientă, întrucât pe teren, în timpul desfăşurării activităţii, au apărut numeroase provocări. Ms care au urmat formarea, nu au posibilitatea de a se revedea, de a comunica şi a se ajuta mutual. Cunoştinţele medicale la care au avut acces prin formarea profesională au fost extrem de puţine, fără a acoperi într-un mod coerent subiectele principale de sănătate publică pe care ms ar trebui să le promoveze mai departe, în comunitate. La rândul ei, formarea continuă rămâne ocazională şi uneori stagiile nu răspund dificultăţilor pe care ei le întâmpină în activitatea practică. Sursa de informare de bază rămâne lectura proprie, eventual materialele informative. În acest context, este de apreciat dorinţa şi tenacitatea anumitor ms de a se instrui în probleme variate de sănătate, pe care le prezintă mai departe beneficiarilor din comunitate. Prin descentralizare, ms au trecut la autorităţile publice locale. Potrivit participantelor la studiu, acest fapt a avut repercusiuni negative, căci până şi menţinerea unor posturi a fost problematică. Ieşea din discuţie extinderea şi acoperirea reţelei la nivel naţional. Datorită limitării bugetului şi a lipsei de interes a unor primari pentru problemele romilor, menţinerea posturilor de ms a fost o problemă serioasă. De pildă, ni s-a adus la cunoştinţă cazul dintr-un oraş al judeţului Iaşi unde „a mai primit o mediatoare, dar după un timp a dat afară trei” (f.-g. 2). În momentul de faţă, postul de mediator continuă să existe numai pentru că retribuirea se face din bugetul Ministerului Sănătăţii: A fost o decizie ca ms să fie plătit de administraţia publică locală, de primărie. Acel primar foloseşte ms în alte scopuri decât cele din fişa postului, în plus, acum în prag de campanie vor baze de date, să-mi aduci romii la vot. Deci primarii se folosesc de lucrul ăsta, dar de fapt ei nu-i plătesc din bugetul local. Ministerul Sănătăţii trimite bani spre primării şi el nu face decât să ţină evidenţa a ceea ce face ms şi să-l plătească. A fost o pomană pentru ei (f.-g. 1). 2 Deşi Ministerul Sănătăţii a propus extinderea reţelei de ms romi, totuşi actele normative pentru derularea programelor naţionale de sănătate pe anii 2009 şi 2010 – HG nr. 367 şi 493/2009, HG nr. 261/2010 şi Ordinul Ministrului Sănătăţii nr. 264/2010 – nu conţin nicio referire la aceştia. 214 G. ROMAN, R. GRAMMA, A.-M. ENACHE, A.-V. PÂRVU 6 Obţinerea de către aceste femei a unei diplome şi a unei angajări a făcut ca viaţa lor de zi cu zi să fie influenţată decisiv de schimbarea statutului social şi profesional. Ms, în marea lor majoritate, s-au găsit pentru prima oară în postura de a fi încadrate ca şi salariate sau de a avea un „contract”. Acest contract este pe durată limitată, pe un an, cu posibilitatea de a fi reînnoit. Uneori, ele continuă să lucreze mai multe săptămâni fără certitudinea reînnoirii contractului. O ms a relatat propria-i situaţie, când a acceptat să muncească fără a fi remunerată, refuzând încetarea activităţii, dar luptându-se în acelaşi timp ca meseria ei să fie recunoscută de autorităţile locale. Noi am fost ameninţate, că să ne dea afară. Asta a fost anul trecut, în luna iulie. Se terminase pe 30 iunie contractul nostru de muncă, şi pe 31 eram date afară. Însă noi nu am lipsit. Noi am venit şi am stat acolo, pe bancă, în faţa primăriei, numai să nu ne dea afară (f.-g. 2). Mai multe ms au afirmat că trăiesc cu sentimentul unei ameninţări care planează deasupra lor, câtă vreme munca lor nu este bine văzută de liderii locali sau de primar, iar contractul de muncă lasă de dorit în privinţa transparenţei angajării. Obţinerea unui statut socioprofesional recunoscut şi stabil, precum şi angajarea pe perioadă nedeterminată ar aduce un grad semnificativ mai mare de certitudine şi siguranţă „a zilei de mâine”. Din păcate, nu există nici o alternativă pentru ele în cazul apariţiei unor probleme legate de contract, neavând nici sindicat, nici vreo asociaţie a ms. Acest fenomen introduce o relaţionare uneori agresivă între ms şi primării, în condiţiile în care ni s-ar părea firesc să existe o bună relaţionare cu primăria de care ţine comunitatea deservită. Din păcate însă, relaţiile dintre ms şi personalul primăriilor se caracterizează printr-un nivel scăzut al comunicării reale. În activitatea zilnică, ms trebuie să presteze, în folosul primăriilor, şi munci similare funcţionarilor publici. Acest lucru face ca munca de teren să fie neglijată, diminuând, indirect, calitatea unor servicii medicale de care o parte dintre membrii comunităţii rome ar putea beneficia: Ms să se ocupe numai de persoanele care sunt bolnave, nu să facă şi activitatea primăriei. Ori e ms, ori e funcţionar public (f.-g. 1). Sarcinile suplimentare cu care le împovărează primăriile fac ca programul de lucru să fie destul de încărcat, diminuând din timpul care ar trebui alocat îndeplinirii obligaţiilor de mediere sanitară: La mine e problema că am multă scriptologie. Am de făcut dosare de ajutor social, de alocaţie; nu e treaba mea. Şi după ce că fac treaba asta, îmi dau şi de la dânşii, din Primărie. Şi le-am spus: Dar câte mâini şi picioare am eu? Ş-apăi du-te şi pe teren... (f.-g. 2). Utilizarea timpului ms în alte scopuri decât cele prevăzute în fişa postului reprezintă o tendinţă generală a reprezentanţilor autorităţilor locale. De aceea, indignarea a făcut-o pe o ms să exclame: Ar trebui ca oamenii care sunt plătiţi şi care ştiu că au ceva de făcut cu sănătatea comunităţii respective, în primul rând de la primar, de la ms, că ştie că 7 DETERMINANŢI AI CALITĂŢII VIEŢII PACIENŢILOR DE ETNIE ROMĂ 215 este plătit! Să nu-i facă problemele lui [ale primarului], să facă problemele comunităţii (f.-g. 1). O astfel de remarcă poate fi interpretată şi în sensul nevoii unei evaluări corecte, a diferenţierii şi recompensării ms în funcţie de performanţele fiecăreia. În sens contrar, lipsa motivaţiei de dezvoltare profesională poate deveni o sursă de nemulţumire. Câtă vreme prestaţia ms este diferită din punct de vedere calitativ şi cantitativ, neaplicarea criteriilor de evaluare şi promovare poate crea frustrări, cu repercusiuni asupra calităţii muncii prestate. În plus, dotarea deficitară afectează buna derulare a activităţilor pe teren. În cele mai multe cazuri, contribuţia primăriilor este inconsistentă. Deşi nevoile sunt multiple, cel puţin priorităţilor ar trebui să se dea mai multă atenţie: Primarul, cum dă maşină la jandarmi, aşa să dea la ms. Nu să dăm maşină la jandarmi, la Poliţia comunitară, să amendeze oamenii care sunt la gunoi. Ms este o femeie. Trebuie ajutată, plătită bine (f.-g. 1). Acestor probleme de natură financiară se adaugă lipsa de monitorizare a activităţii mediatorilor sanitari de către organisme abilitate, precum Direcţia de Sănătate Publică. Însăşi problema raportărilor lunare pe care le fac ms este destul de delicată. Fie că destinatarii acestora este DSP-ul, fie consilierul prefectului pe problemele romilor, fie Romani Criss, conflicte de interese apar în mod curent, cu un impact negativ asupra ms: Eu, dacă am dat rapoarte către dl. consilier, Romani Criss m-a ameninţat: „Tu eşti a noastră, nu a lor”. Eu nu sunt a nimănui. Eu îmi fac treaba şi gata. Intervievator: – Deci, înţeleg că mai multe organizaţii vă dispută? MS: Eu nu sunt a nimănui. Eu îmi fac datoria, meseria, eu prezint rapoartele şi cu asta, gata. Eu nu ţin cont că e Romani Criss, Sastipen, dl consilier. Eu pe toţi îi iubesc (f.-g. 1). Alt mediator, recunoscând meritele Romani Criss cu privire la formarea mediatorilor, spune: Este adevărat că Romani Criss a avut o contribuţie de la început, dar nu are o structură în teritoriu şi să poată controla. Că este o organizaţie civică, nu are nimeni dreptul să nege ... Nu pot ei să vină de la Bucureşti să spună că la C. nu ştiu ce e şi nu ştiu cum e, că ei nu au informaţiile (f.-g. 1). Cele mai multe dintre ms se confruntă în activitatea curentă cu situaţii cărora cu greu reuşesc să le facă faţă, de aceea sentimentul ignorării de către organele abilitate a fost deseori exprimat în focus-grupuri. Unele au afirmat că sunt depăşite de numărul mare de probleme cărora singure trebuie să le facă faţă: Practic, DSP-ul nu s-a implicat. Doamna doctor M. vă poate confirma. A fost o epidemie de hepatită A. Mi-a spus: „Descurcă-te, rezolvă” (f.-g. 1). Uneori chiar directivele din partea instituţiilor decizionale sunt contradictorii. Una dintre ms ne-a relatat despre implicarea ei într-o acţiune fitosanitară şi despre ecourile acesteia la nivelul forurilor superioare: Eu aduc soluţii de pediculoză, de la DSP. Romani Criss mi-a interzis. Au interzis pentru că nu avem voie. Este o problemă, că eu îi dau femeii, mamei în 216 G. ROMAN, R. GRAMMA, A.-M. ENACHE, A.-V. PÂRVU 8 mână şi ea o pune nu ştiu pe unde şi o ia copilul. Deci eu mă duc, i-o prepar în nu ştiu câţi litri de apă, cum scrie acolo, şi i-o dau eu. Nu i-o dau ei, ca să uite soluţia pe undeva... Dar Romani Criss mi-a interzis. Pentru mine este o problemă. Eu ce fac? Pentru că oamenii îmi cer... (f.-g. 1). Acestor neajunsuri, legate de absenţa ajutorului concret pentru soluţionarea problemelor de sănătate din cadrul comunităţilor rome, li se alătură şi ameninţările pe care ms le primesc uneori: Şi dacă nu ţii cu doctoriţa, ai grijă că-ţi pierzi serviciul. Dincolo, Romani Criss, îţi pierzi serviciul că îi dai dlui D. rapoarte. Păi eu unde să mă duc şi ce să fac? (f.-g. 1). Frica de a-şi pierde postul induce tensiuni chiar şi între ms, unele dintre acestea abdicând de la datoria lor de a apăra interesele comunităţii rome: Sunt şi de ai noştri care nu-şi asumă identitatea: Vai că eu sunt româncă şi mă dau cu românii, ţin cu ei, că-mi pierd serviciul! Eu am mai spus-o şi o mai spun: Pot să-mi pierd serviciul, o să-mi găsesc în altă parte. Pot să mă dea afară, dar nici nu mă las la mâna nimănui (f.-g. 1). În consecinţă, cercetarea noastră a scos în evidenţă câteva dintre nevoile stringente ale ms: nevoia de formare, de dotare, de statut, de evaluare corectă, diferenţiere şi recompensare în funcţie de performanţele fiecăreia. Este lăudabilă formarea ms în vederea incluziunii romilor, dar nesatisfacerea nevoilor acestora conduce la îngreunarea activităţilor în cadrul comunităţilor rome şi, implicit, la diminuarea calităţii vieţii pacienţilor şi a aparţinătorilor. Specificităţi culturale ale comportamentului romilor, în căutarea îngrijirii sănătăţii Procesul de îngrijire a sănătăţii este corelat cu specificul cultural al populaţiei îngrijite (Ma şi Henderson, 1999). Fiecare comunitate are istoria, contextul socioeconomic specific, are propriile reguli de convieţuire şi coabitare, propriile mentalităţi culturale, dar dincolo de acestea, majoritatea romilor trăiesc într-un grad avansat de excluziune socială, economică şi civică (Zamfir şi Zamfir, 1993; Astărăstoae şi alţii, 2011; Duminică şi alţii, 2009). Majoritatea ms întâmpină pe teren situaţii critice, de aceea sentimentul de amărăciune şi de neputinţă a fost deseori exprimat în focus-grupuri. Unele au afirmat că sunt depăşite de numărul mare de probleme care se îmbină între ele: Problemele sunt altele în teren... Pe teren depăşim problemele nu numai pe parte medicală. Buletine, certificate, înregistrări tardive pentru copilul ăla dacă nu are certificat... Înregistrări tardive, mergi cu el, constatatorul din altă localitate (f.-g. 1). Dificultăţile însă nu le fac să renunţe la desfăşurarea, în continuare, a activităţii. De la început, s-au simţit responsabile faţă de comunitatea unde activează şi au început să facă recensământul femeilor gravide, al copiilor care trebuie trimişi la 9 DETERMINANŢI AI CALITĂŢII VIEŢII PACIENŢILOR DE ETNIE ROMĂ 217 vaccin, al persoanelor cu handicap sau în vârstă. Principala problemă întâlnită la începutul activităţii lor – lipsa actelor de identitate fără de care nici înscrierea la medicul de familie nu era posibilă – a fost rezolvată aproape în totalitate. Au urmat însă alte provocări, cu un impact direct asupra calităţii vieţii pacienţilor de etnie romă. Valorile culturale şi cele familiale (structura familiei, reţelele de solidaritate socială) ale acestor persoane sunt factori importanţi, de care trebuie să ţină cont. Condiţia femeii în comunitatea de romi În timpul discuţiilor, s-au evidenţiat aspecte legate de inegalitatea accentuată între femeile şi bărbaţii romi: Vă dau câteva exemple: în comunităţile tradiţionale, femeia, în general, este obişnuită să nască, la „roata căruţei”. Nu ştia ea să meargă la medic. Era pudică la controlul medical… Femeia nu poate să meargă înaintea bărbatului niciodată, stă în urma lui. Deci sunt nişte reguli care mai persistă în comunităţile tradiţionale, Dar şi în celelalte comunităţi de nevorbitori de limbă – de lingurari, lăutari, ursari, tot există o oarecare reţinere în relaţia dintre membrii familiei. Că este ginere, că este copil, noră, băiat sau fată, poartă un respect faţă de cei mai în vârstă şi duce până la acolo că există o reţinere în a fi liber, de exemplu, nora cu soacra să-i spună ce are şi ce nu are… Datorită acestei mentalităţi, noi trebuie să luptăm şi cu autorităţile şi cu mentalităţile. Deci, am avut tot timpul probleme (f.-g. 1). Respectarea unei ierarhii stricte în familia romă, în care femeia ocupă întotdeauna poziţia secundă, a mai fost subliniată, în literatura cu privire la romi, de către M. Ionescu şi S. Cace (2006), precum şi de I. Hasdeu (2008, 2009). Într-o astfel de comunitate patriarhală, rolul ms se dovedeşte însă unul deosebit de benefic în explicarea avantajelor pe care le oferă medicina modernă. Făcând parte din acelaşi mediu cultural, cunoscându-le tradiţiile şi obiceiurile, aceştia au capacitatea de a influenţa chiar mentalităţile şi cutumele bine înrădăcinate, astfel încât şi din partea celor mai conservatori romi să existe deschidere spre o relaţionare mai directă cu personalul medical: Înainte de a se înfiinţa posturile astea de mediere sanitară, era normal să fie rău, pentru că femeile rome nu ascultau de sfatul medicului, nu respecta data de vaccin, el când hotăra să se mobilizeze şi să vină cu vaccinurile, care sunt cele mai importante, nu respectau. Şi auzeam vorbă că „Doctorul vorbeşte cu noi urât”. Acum, de când s-au înfiinţat posturile astea de mediere sanitară, şi noi, care suntem zilnic acolo, în sânul comunităţii şi suntem puntea de legătură dintre comunitate şi medic de familie, nu mai sunt marginalizaţi romii. Femeile rome merg cu copiii la vaccin, când sunt însărcinate merg la doctor să le ia în evidenţă, pe când înainte nu era aşa. Femeia romă năştea acasă, acum nu, s-a remediat totul (f.-g. 2). Astfel de schimbări ale comportamentului romilor tradiţionali faţă de medic şi sistemul de sănătate, în general, ar fi dificil de admis fără intervenţia promptă a 218 G. ROMAN, R. GRAMMA, A.-M. ENACHE, A.-V. PÂRVU 10 ms, sau fără abilitatea sa persuasivă. Calitatea vieţii pacientului rom este direct determinată, aşadar, de prezenţa unui ms în comunitatea sa tradiţională, închisă şi, în general, refractară la orice schimbare ori la influenţele lumii exterioare. Dificultăţi în descrierea şi înţelegerea simptomelor medicale Procesul de comunicare dintre medic şi pacientul rom este uneori unul sinuos, întrucât romii au dificultăţi în înţelegerea limbajului medicului: Unii nu ştiu să vorbească când merg la medicul de familie. Dacă vorbesc tot timpul ţigăneşte, ei nu mai înţeleg (f.-g. 1). În afara factorului lingvistic, există şi alte diferenţe între cultura romă şi cultura română în descrierea şi înţelegerea simptomelor medicale. Intervenţiile ms în cadrul discuţiilor au evidenţiat acest aspect: Ms: Ei nici nu discută direct. Noi, când mergem, discutăm altfel cu medicul. Ms: Majoritatea sunt neşcolarizaţi. Medicul îi spune una, el înţelege alta. Moderator: – Şi trebuie să mergeţi cu ei? Ms: Mai merg, eu cel puţin, cum sunt acolo singură, la P., am multe de tras cu ei (f.-g. 2). Aşadar, în unele cazuri, în cabinetul medicului de familie, ms facilitează comunicarea dintre medic şi pacienţi: Dar dna. doctor îi consultă, le dă tot ce trebuie, dar îmi spune mie să le comunic (f.-g. 1). Lipsa şcolarizării atrage după sine nu doar dificultatea relaţionării romilor cu medicul, dar se repercutează şi asupra accesării unor servicii de care ar putea beneficia. Romii întâmpină dificultăţi chiar în completarea dosarelor pentru asistenţă socială: Mulţi nu ştiu să scrie. Mulţi nu ştiu să completeze formulare. A fost o familie care a renunţat. A completat deja patru formulare şi le-a completat greşit. Le-a trântit pe masa de pe holul biroului de asistenţă, şi a plecat: „Nu îmi mai trebuie, nu mai ştiu! (f.-g. 1). Cazul nu reprezintă o excepţie. El face parte din şirul nesfârşit de situaţii în care integrarea romilor este îngreunată de lipsa şcolarizării: Mă uit la mine, la Primărie. Vin mulţi care nu ştiu să scrie. Şi numai aud: „Duceţi-vă la a voastră, acolo, că vă scrie!” (f.-g. 2). Lipsa educaţiei creează pentru pacientul rom un complex de inferioritate. Acest fapt îl face să refuze relaţionarea cu cei din grupul majoritarilor, mai cu seamă cu medicul, al cărui statut social şi profesional îl recunoaşte. Însă lipsa transparenţei dintre solicitantul serviciilor de îngrijire a sănătăţii şi medic poate duce la automedicaţie, ceea ce contravine flagrant conduitei corecte. Aceasta cu atât mai mult cu cât beneficiarii automedicaţiei sunt copiii, cărora le este administrat tratament neadecvat, situaţie care le poate deprecia semnificativ starea de sănătate: 11 DETERMINANŢI AI CALITĂŢII VIEŢII PACIENŢILOR DE ETNIE ROMĂ 219 Când sunt bariere între medic şi pacientul rom, mamele apelează la automedicaţie. Gradul mare de toxicitate prezintă un risc. Problema asta am identificat-o eu. Preferau să evite un conflict între medic, că vai, rămân fără medic! Mergeau la farmacie, luau Augmentin pentru copil nou născut. Mergând zilnic pe teren, am încercat să micşorez procentul (f.-g. 1). Uneori medicul nu oferă diagnosticul după o analiză amănunţită a cazului: Îl tratează după ureche. Vă spun cazul meu, copilul care este răcit. Mă întreabă: Ce medicamente să-i dau? Păi spuneţi dvs, că sunteţi medic. Îi spun la telefon: „Copilul este bolnav”. Şi îi dă medicamente fără să îl consulte (f.-g. 2). Atitudinile ofensatoare ale medicilor pot duce, uneori, la inhibarea pacientului şi la refuzul unui parteneriat între cei doi, bazat pe încredere şi respect: Dacă vorbeşte răstit, nu-ţi mai vine să îi spui ce te doare. Îi ceri o reţetă şi pleci (f.-g. 2). Calitatea îngrijirii pacientului rom este strâns legată de abilitatea medicului de a crea o relaţie cu el. Succesul sau eşecul tratamentului depind, în mare măsură, de atitudinea medicului: Depinde şi de comportament, şi de cum discută cu pacientul, de exemplu, unii îmi explicau. Chiar eu, înainte de fi mediator, îmi explica: „Uite, aşa doare cutare, nu doare aşa”, îmi explica, până la urmă de înţelegeam şi eu. Am întâlnit şi care mai puţin discută cu pacientul (f.-g. 2). Lipsa abilităţii de a lucra cu persoanele din acest grup etnic ar putea fi caracterizată drept un malpraxis cultural (Hall, 1997), de aceea medicul nu poate ignora astfel de probleme delicate. Deci, dincolo de ms, politicile de incluziune în domeniul sănătăţii ar trebui să impună şi formarea medicilor în sensul comunicării cu pacienţii din categoriile defavorizate, printre care romii. Ideea unei ancorări mai profunde a medicilor şi asistentelor medicale în mijlocul comunităţii rome, împreună cu deplasarea în aceste comunităţi, care, de cele mai multe ori, se află la distanţe considerabile de cabinet şi fără mijloace de transport, e o idee care a fost avansată de mai mulţi ms. Medicul „tre’ să fie acel om care să meargă în comunitate, întâlnim cazuri de boli cronice, care depăşesc ms şi care ar avea nevoie de asistenţă medicală calificată: virusuri, boli, pericol social pentru celelalte persoane, boli care se pot răspândi, pericol social pentru cei din jurul lui” (f.-g. 1). Comoditatea medicului nu mai este o problemă care ţine de carenţele educaţiei romilor, de aceea ea a fost condamnată în termeni duri de către participantele la cercetare: Sigur că e mult mai uşor să stai la birou şi să aştepţi să-ţi vină cazurile. Dacă nu radiezi din start o problemă de sănătate gravă, dacă n-o tai de la rădăcină, asta se dezvoltă şi o să fie prea târziu. Deci, eu cred că trebuie să fie o relaţie foarte strânsă cu ms care ştie foarte bine problemele comunităţii, din casă în casă, le aduce la cunoştinţă medicului, şi medicul trebuie să ia în considerare toate cazurile care sunt (f.-g. 1). 220 G. ROMAN, R. GRAMMA, A.-M. ENACHE, A.-V. PÂRVU 12 Ms au un rol deosebit de important ca intermediari între romi şi medicul de familie. Ele sunt preferate de comunitate pentru că aparţin aceleiaşi etnii ca şi pacienţii şi le cunosc cultura, ceea ce sporeşte respectul comunităţii faţă de dânsele. De altfel, avem de-a face cu o problemă mai generală, de subasistenţă a grupurilor dezavantajate, ceea ce reclamă cu atât mai mult o îmbunătăţire a politicilor în domeniul sănătăţii. Ruşinea de a fi bolnav În comunităţile tradiţionale de romi e un lucru primordial menţinerea unei stări de sănătate cât mai bune. Persoanele considerate „diferite” îşi atrag asupra lor oprobriul public, fiind foarte prezentă stigma asociată cu disfuncţionalităţile fizice. De aceea, bolnavii preferă să ascundă acest fapt de comunitate: Le e ruşine. De exemplu, la noi în sat, dacă are cancer, spune că e molipsitor. Şi atunci ăştialalţi râd de el. Şi tocmai de asta nu vrea să zică. Dar ca mediator sanitar îl iau pe altă parte, comunic mai mult. Şi atunci merg la medic şi îi comunic problema care este (f.-g. 1). În comunităţile închise, diferenţele dintre oameni, pe criterii de sănătate, sunt puternic conştientizate. Sunt evitaţi sau luaţi în derâdere cei cu dizabilităţi fizice, boli infecţioase sau cancer. Comunitatea îi separă de viaţa socială, întrucât există o frică nejustificată de transmisibilitate. Discreditarea bolnavului ca membru al comunităţii îi alterează percepţia asupra propriei persoane (Pădurariu şi alţii, 2011). Cred că e o problemă de la caz la caz. Unora le e ruşine, unora le e frică, că dacă află vecinii o să mă trateze cu indiferenţă şi o să mă îndepărteze de tot (f.-g. 2). Când se autostigmatizează, bolnavul este şi ţinta, dar şi acuzatorul, el însuşi considerându-se inacceptabil în comunitate. Chiar el acceptă prejudecăţile legate de bolnavii cronici. El se raportează la persoanele din jur, considerate drept „normale” în cultura rromă. Îşi organizează, mai departe, sistemul personal de valori, plecând tocmai de la aceste referinţe preexistente. Bolnavul preia aceste discriminări şi le întoarce împotriva propriei persoane, procesul de autostigmatizare fiind, practic, o rezultantă a „internalizării” stigmatelor sociale. Sunt şi care se feresc, şi care nu. Dar nu îi înţeleg. Lor le e frică să nu râdă de dânşii. Aşa am ajuns eu, la părerea asta (f.-g. 3). În acest mod, bolnavul îşi restricţionează interacţiunile sociale şi îşi restrânge cercul activităţilor. Devine inhibat şi retras, cu dificultăţi în atingerea unui potenţial normal de adaptare în societate, prezentând, astfel, deficienţe şi în ceea ce priveşte calitatea vieţii. Evidenţiem faptul că pentru un bolnav rom este foarte importantă păstrarea confidenţialităţii informaţiei despre starea sa de sănătate. La noi în comunitate, chiar se feresc. Sunt rugată să păstrez discreţia, şi sunt persoane care întreabă: dar ce are? Dar ce a păţit? Şi de asta (f.-g. 2). Ms îşi asumă această obligaţie a confidenţialităţii, pe care şi deontologia medicală o recomandă: 13 DETERMINANŢI AI CALITĂŢII VIEŢII PACIENŢILOR DE ETNIE ROMĂ 221 Doar nu ieşim de la o casă şi povestim la următoarea ce am făcut la casa respectivă. Doamne fereşte, nu se poate aşa ceva! (f.-g. 2). O participantă la studiu ne-a relatat despre o situaţie în care a evitat un posibil conflict care ar fi putut-o victimiza doar pentru faptul că ştia un diagnostic: Am păţit-o, cu o fetiţă de 3 ani. Mama ei fusese la un medic din Iaşi şi i-a dat rezultatul. La care doamna doctor l-a trimis prin mine. Şi eu l-am dat la doamna doctor de la cabinet, din localitate. Şi eu ştiam de la doamna doctor: „Vezi că fetiţa e cu inima”. Şi mama ei probabil a aflat că eu am ştiut. Şi a vrut să se certe un pic cu mine. Şi i-am explicat situaţia şi a înţeles. Îi era frică să nu afle cineva prin mine (f.-g. 2). Dezvăluirea informaţiei despre boala de care suferă ar putea avea repercusiuni grave asupra statutului său în societate, cu efect de stigmatizare şi discriminare chiar în interiorul comunităţii sale, cu lezarea demnităţii omului bolnav. Însă nu toate comunităţile sunt caracterizate de aceleaşi atitudini faţă de boală sau de afirmarea stării de boală: Eu nu am întâlnit cazuri în comunitatea mea să se ascundă de boală. Deci se ştie, că are diabet, are..., că este în ultima fază de cancer. Şi nu s-a ascuns (f.-g. 2). Cunoscând comunitatea şi înţelegându-i cutumele pe care le filtrează prin propria conştiinţă, ms este persoana cea mai în măsură să prevină pe medic asupra specificităţilor culturale ale comunităţii rome, ca în acest fel provocările etice să fie evitate. Refuzul comunicării diagnosticului grav Grija familiei de a-l proteja pe bolnav se manifestă prin ascunderea faţă de acesta a diagnosticului unei boli grave. Un diagnostic de cancer este privit ca o sentinţă la moarte, întrucât boala este însoţită de durere şi de pierderea independenţei funcţionale. O barieră în comunicarea adevărului către pacient este frica reală sau imaginară de a nu dăuna celui bolnav, pentru că adevărul l-ar putea decepţiona ireversibil, determinându-l să renunţe la lupta împotriva bolii, sau chiar să comită gesturi disperate. De aceea, romii vor pur şi simplu ca muribundul să moară în pace: Persoana e pe moarte. Are o boală cu care o mai duce o lună de zile, cum am avut o persoană în comunitatea noastră. S-a tratat cu morfină. El nu suporta aşa ceva. El nici nu a ştiut că lua tratament de morfină. Şi a luat familia decizia, împreună cu dna doctor de familie (f.-g. 2). Ms nu le sunt străine procedurile din Occident, unde luarea deciziilor pentru momentele finale ale vieţii se poate lua prin semnarea unei directive în avans (living will), un fel de procură prin care bolnavul deleagă sau numeşte pe altă persoană să ia decizii de îngrijire a sănătăţii, dacă el devine incompetent (Trif, 1999). 222 G. ROMAN, R. GRAMMA, A.-M. ENACHE, A.-V. PÂRVU 14 Ştiu că în străinătate sunt nişte formulare-tip care pune să semneze atât pacientul, cât şi familia. Îşi dă acordul unu’ din ei, când apare boala cronică, să fie informat cel care doreşte (f.-g. 3). Este dificil pentru medicul de familie să ia o atitudine corectă din punct de vedere etic, câtă vreme îi sunt străine obiceiurile comunităţii rome pe care o deserveşte. De aceea, o persoană din sânul comunităţii, cu minim de cunoştinţe medicale, îi poate fi de un real folos, evitând, în acest fel, situaţii în care neconformarea la tradiţia comunităţii poate să ducă la o prejudiciere gravă a demnităţii bolnavului sau a aparţinătorilor. Într-o comunitate, nu există păreri la unison. Dacă ţine legătura cu mediatorul sanitar, o să ştie tradiţiile romilor, cultura lor, tot ce ţine de etnia romă, o să ştie şi cum să facă să mulţumească pe toată lumea (f.-g. 1). Una dintre ms a relatat cazurile a două paciente, diagnosticate cu cancer la sân, faţă de care ea a trebuit să aibă atitudini diferite în ce priveşte comunicarea diagnosticului. În prima situaţie, pacienta era mama a trei copii mici. I-am spus: „Nu sta acasă!”. Şi avea şi o fetiţă mică, de un an şi jumătate. Şi i-am zis: „Nu ai cale de întoarcere. Dacă te tratezi, mai mergi înainte, măcar mai trăieşti un pic, mai cresc copiii”. Măcar o încurajam, mai făcea tratamente. A făcut tratament până când a decedat. A avut bunăvoinţă. Pe când, dacă aveam să îi spun bărbatului ei că în curând..., el nu putea să accepte asta. După ce a murit ea, el a înnebunit (f.-g. 2). În a doua situaţie, cunoscând capacitatea pacientei de adaptare la aflarea diagnosticului malign, ms a fost nevoită să folosească o altă strategie de comunicare. Şi la astalaltă, care avea un băiat mare şi a fost căsătorit, şi avea nepoţei, am discutat cu băiatul. Dar cu ea, nu am putut discuta, că ea, mari nădejdi trăgea că o să se facă bine. Pe când, şi bărbat-su tot la fel. Cu el am încercat, tot aşa, să-l iau mai uşor: „Dar, să vezi, că dacă nu-i reuşită operaţia ...” „Nici nu se discută!”, el a spus. Apoi dacă am văzut că el este atât de încrezător că ea va fi bine, am zis nu, am zis să discut cu băietul. Băiatul a zis: „Ştiu că din asta nu scapă”, că a avut cancer la sân. Şi după ce a decedat, nu a mai avut încotro (f.-g. 2). Bioeticienii contemporani susţin că muribundul merită o comunicare onestă şi că cel mai bun lucru este să i se prezinte starea sa reală de sănătate, mai curând decât a urma calea duplicităţii. Pe de altă parte, a cere să fie informat un pacient terminal despre diagnosticul sau prognosticul bolii sale ar putea să nu fie etic dacă cultura pacientului nu încurajează discuţiile deschise despre starea de sănătate sau moarte. Aşa după cum au dovedit-o focus-grupurile, cultura romă nu susţine ideea dezvăluirii dignosticului faţă de cel bolnav, în situaţia bolii incurabile sau a decesului iminent. Preferinţa pentru îngrijirea bolnavului la domiciliu În Occident, definiţia unei „morţi bune” respectă principiul autonomiei, care încurajează o alegere individuală sau un parteneriat în luarea deciziilor, la finalul 15 DETERMINANŢI AI CALITĂŢII VIEŢII PACIENŢILOR DE ETNIE ROMĂ 223 vieţii. În cultura romă, acest aspect nu este atât de important, cât mai ales dorinţa de a muri pe „propria pernă”, după o expresie a unei participante la cercetarea noastră. Pentru ca moartea să fie un fenomen acceptabil din punct de vedere psihologic, ea trebuie să se petreacă la propriul domiciliu, în casa în care muribundul a vieţuit cea mai mare parte din viaţă, în intimitatea mediului casnic, înconjurat de membrii propriei familii. Spitalul nu este o opţiune uşoară ca loc al decesului, întrucât romii îl percep ca un loc impregnat de energiile bolilor îndelungate sau ale morţii. De aceea, orice spitalizare sporeşte temerile pacientului, care percepe mai acut devierea de la statusul său normal: Starea de spirit, pentru că sunt acasă, nu sunt la spital. Crează în mintea pacienţilor o tensiune, un stres, pentru că nu sunt acasă. Sunt în mijlocul suferinzilor. Dar acasă, spune: Sunt în casa mea, e mai bine (f.-g. 1). În evaluarea calităţii vieţii în stadiul final al acesteia, romii consideră că muribundul trebuie să îşi petreacă ultimele clipe în anturajul casnic, împreună cu familia, unde se realizează ritualuri şi tradiţii religioase foarte importante în cultura romă. În mod tradiţional, când un rom se apropie de sfârşitul vieţii, familia aprinde o lumânare în mâna muribundului. Semnificaţia creştină a acestui gest alternează cu credinţa că în lumea de dincolo domneşte întunericul, de aceea mortul are nevoie de lumină spre a-i fi luminată calea: Mai este o vorbă la romi: decât în spital, mai bine cu lumânare, acasă (f.-g. 1). Transferul de îngrijire din mediul spitalicesc către cel de acasă este unul comun pentru ultimele zile ale unui pacient muribund. Îngrijirea la propriul domiciliu de care acesta beneficiază la finalul vieţii implică întreaga lui familie şi ea constituie un factor decisiv în asigurarea calităţii vieţii bolnavului. Îngrijirea o oferă rudele cele mai apropiate: Moderator: – Cine ar trebui să-l îngrijească? Ms: Cei apropiaţi. Ms: Familia, soţ, soţie (f.-g. 3). Din păcate, familia nu poate face faţă complexităţii medicale, de aceea ea întâmpină dificultăţi majore când vine vorba de îngrijire. În cele mai multe cazuri, pacientul devine o „povară” pentru îngrijitor (Sales, 2003; Nijober şi alţii, 2000). Impactul personal, social sau cel asupra sănătăţii îngrijitorului au fost deseori evidenţiate. Stresul îngrijitorului variază în funcţie de caracteristicile bolii pacientului, de dizabilităţile cognitive sau comunicative ale bolnavului, de prognosticul bolii, precum şi de posibilităţile de a influenţa cursul bolii (Kriegsman şi alţii, 1994). În plus, îngrijitorii şi familiile lor resimt din plin dificultăţile financiare (Emanuel şi alţii, 2000): Sunt persoane care au cancer şi care se gândesc că pentru tratarea unui cancer au nevoie de foarte mulţi bani şi atunci preferă să nu se mai ducă la medic. În al doilea rând, discriminarea pe care o ştie. Dacă eu mă duc la doctor să îi solicit acel sprijin medicamentos, măcar să menţin boala, n-o să primesc acel sprijin. Şi atunci renunţă. Depinde şi de comunitate (f.-g. 1). 224 G. ROMAN, R. GRAMMA, A.-M. ENACHE, A.-V. PÂRVU 16 Aparţinătorii nu sunt întotdeauna pregătiţi să facă faţă solicitărilor celor bolnavi. Indiferent de traiectoria bolii, familia are nevoie de informare/comunicare din partea personalului medical cu privire la prognosticul bolii. Îngrijitorii ar avea nevoie de informaţii accesibile, într-un limbaj adaptat capacităţii lor de înţelegere, despre evoluţia bolii, despre modul optim de îngrijire al bolnavului, despre tratamentul pe care îl urmează. Indispensabil este suportul emoţional, ca de altfel şi o serie de servicii care ar ajuta familia să satisfacă nevoile fizice şi psihosociale ale celui îngrijit, mai cu seamă la finalul vieţii. Dar de cele mai multe ori, astfel de nevoi sunt ignorate de către sistemul de îngrijire din România. Ms sunt intermediari care pot oferi suport emoţional, pentru că aparţin comunităţii rome, îl cunosc pe bolnav şi familia acestuia. Ele sunt partenere active ale echipei medicale de îngrijire a sănătăţii din comunitatea pe care o deservesc (Wong şi alţii, 2002). Pot îmbunătăţi starea de spirit a pacienţilor, pot reduce anxietatea îngrijitorilor/aparţinătorilor, identificând mai bine nevoile pacientului îngrijit acasă, creionând planuri de îngrijire adaptate situaţiei fiecărui pacient, consiliind pe membrii familiei cu privire la o mai bună îngrijire a pacientului. Intervenţiile lor ajută pe aparţinători să îmbunătăţească confortul şi satisfacţia pacientului, chiar în cazul unor boli cu prognostic limitat. Ele ajută bolnavii şi pe membrii familiei (Given şi alţii, 2001) să înţeleagă diagnosticul, le oferă instrucţiuni cu privire la medicamente, dar, totuşi, simt că în multe situaţii le lipsesc competenţele spre a fi utile pacienţilor romi sau familiilor acestora atât cât şi-ar dori. Lipsa unei formări continue sau a unor perfecţionări ulterioare stagiilor pe care le-au urmat pentru a deveni ms este o carenţă resimţită din plin. Din păcate, abordarea durerii sau managementul simptomelor nu sunt învăţate sau discutate în cadrul vreunor stagii de formare. Aparţinând aceleiaşi comunităţi, familiile discută într-un mod mai direct cu ms şi capătă informaţii suplimentare despre prognosticul pacientului şi despre sfârşitul vieţii. Ms prezintă informaţii în termeni pe care familia îi înţelege, procesând informaţia pentru a nu fi prea şocantă pentru membrii familiei. Fără a se substitui medicilor, ms răspund mai bine nevoilor psihologice şi emoţionale ale pacientului sau familiei. Mediatorii sanitari se dovedesc a fi o punte deosebit de utilă între pacienţi sau familiile acestora şi sistemul de sănătate. Se impune, deci, extinderea numărului de ms, pentru optimizarea calităţii vieţii etnicilor romi. Lipsa igienei corporale Una dintre carenţele unui segment al populaţiei de romi care apelează la serviciile medicale, identificate de participantele la focus-grupuri, a fost igiena corporală: Sunt oameni care merg la medic nespălaţi, miros. Sunt murdari din cale- afară (f.-g. 1). 17 DETERMINANŢI AI CALITĂŢII VIEŢII PACIENŢILOR DE ETNIE ROMĂ 225 Plus că educaţia igienei corporale este foarte slabă (f.-g. 1). În relaţia cu medicul, vina pacientului a fost recunoscută la unison, atunci „când nu are un comportament adecvat, la care medicul se aşteaptă, şi care ar fi potrivit” (f.-g. 1). Ştim că sunt săraci, sunt alţii în pragul sărăciei, dar la noi, în mediul rural, apa nu se cumpără. Femeile rome să fie spălate! Nu poţi să mergi în faţa unui medic, nu poţi să te prezinţi în condiţii de igienă care lasă de dorit (f.-g. 2). Ms sunt de părere că trebuie lucrat la mentalitatea fiecărui rom în parte, pentru ca atunci când merge la medic să fie curat, spălat, igenizat, din respect faţă de doamna doctor (f.-g. 1). Participantele la studiu ne-au făcut să intuim strădania lor de a lupta pentru debarasarea de unele obiceiuri care sunt prea înrădăcinate în comportamentul comunităţilor. Ele duc o adevărată muncă de convingere pentru schimbarea mentalităţilor, lucrând cu mult tact pentru a nu jigni şi a nu intra în conflict cu membrii colectivităţii rome: E greu să-i spui unei femeie: Spală-te! Trebuie să fii atât de diplomat... Romani Criss m-a învăţat aşa: Faceţi întâlniri cu femeile. Îmi iau două, trei femei. Celelalte se uită urât la mine. Săptămâna viitoare mă duc la dna Violeta. Ele îşi fac curat până vin eu. Nu-i chiar aşa de uşor, că sunt murdari şi gata (f.-g. 1). O ms dintr-o comunitate în care mulţi romi au aderat la cultul penticostal afirmă că în comunitatea neoprotestantă este aceeaşi strădanie pentru promovarea igienei corporale: La pocăiţi, femeile au întâlniri separate, doar la femei, unde ele îşi spun părerile, păsurile, ştiţi, trebuie să ne spălăm, suntem femei! Mai ales că reprezentăm comunitatea ca şi creştini. Tre’ să facem cinste lui Dumnezeu, că suntem îngrijite. Şi de multe ori, acolo se discută problema curăţeniei. N-avem dero, facem chetă, se procură dero, săpun (f.-g. 1). Ms recunosc că lipsa igienei corporale este un factor determinant al refuzului unor medici de a oferi o asistenţă medicală de calitate: La noi este discriminare, dar datorită faptului că pacientul, când este murdar, când medicul vede că miroase, că este murdar, nu prea pune mâna pe el să-l consulte (f.-g. 2). Chiar ms încearcă să identifice motivele pentru care unii medici se feresc a intra în contact direct cu pacienţii romi: Probabil că au copii mici acasă, nu ştiu exact, şi se feresc să pună mâna pe ei, dacă asta-i cauza. Probabil nu vor să ducă virusul sau microbul. Dar nu este corect (f.-g. 2). După cum am constatat în urma discuţiilor cu ms, eficienţa politicilor de sănătate este puternic influenţată de implicarea romilor (Fésüs şi alţii, 2012; Fésüs, 2012; Council of the European Union, 2011). În cadrul focus-grupurilor, ms au sugerat că romii, în cea mai mare parte, se implică puţin în implementarea iniţiativelor care îi privesc în mod direct. O provocare pentru ms este modul în care 226 G. ROMAN, R. GRAMMA, A.-M. ENACHE, A.-V. PÂRVU 18 i-ar putea determina pe femeile şi bărbaţii romi să se implice efectiv în probleme care ţin de propria sănătate, ceea ce le-ar putea aduce beneficii importante. O participare mai concretă ar putea să ducă la o mai bună calitate a vieţii, articulată pe nevoile lor. Solidarizarea familiei în jurul bolnavului Romii sunt caracterizaţi de sentimentul apartenenţei, al solidarităţii. Când un membru al familiei se îmbolnăveşte şi spitalizarea se impune cu stringenţă, ceilalţi îl însoţesc la spital, ceea ce face ca boala să angajeze întregul grup: Am o fată de douăzeci şi ceva de ani care a fost operată de cancer pe colon şi vă spun că au fost la spatele ei, la capul ei, toţi, la spital (f.-g. 2). O boală gravă reprezintă şi o criză socială, care îi adună pe romi în vecinătatea suferindului. Această manifestare a grijii faţă de bolnav reprezintă una dintre cele mai puternice valori din cultura romă. Îndeplinirea obligaţiilor familiale este foarte importantă şi ea primează faţă de interesele individuale. Unele dintre ms participante la focus-grup recunosc că obiceiul romilor tradiţionali de a merge în număr mare la spital îi diferenţiază prea mult de populaţia generală, provocând incomodităţi şi nemulţumiri celor din jur. Ele au menţionat drept factor negativ numărul mare al celor ce însoţesc pacientul rom, dezordinea provocată şi neconformarea la regulile spitalului: Ms: Sunt unele comunităţi, de ex. căldărarii, merg la spital mulţi, merg câte 7, 8, 10. Ms: Şi peste 10. Intervievator: Asta e un lucru care deranjează? Ms: Sigur că da, deranjează, cum să nu? Intervievator: Şi de ce merg aşa? Ms: Aşa-s ei, uniţi. Când păţeşte unul ceva, toţi se duc. Ms: A fost la spitalul „Sf. Maria”, tot aşa, o comunitate de romi din Suceva. A stat două săptămâni câte zece, au stat în curtea spitalului şi dormeau acolo (f.-g. 2). Ms sunt convinse că astfel de etnici romi, fideli valorilor şi tradiţiilor specifice de a-l însoţi în număr mare pe bolnav la spital, creează stereotipuri negative despre populaţia romă. Chiar ele îşi exprimă indignarea faţă de comportamentul unora din acelaşi grup etnic, care face să se generalizeze atitudinile negative faţă de romi. Printre astfel de comportamente neadecvate se numără şi lipsa respectului şi a consideraţiei faţă de personalul medical: Este discriminat pentru că nu vorbeşte întotdeauna frumos. Că dacă vorbeşti frumos, ţi se deschid uşile în toate părţile (f.-g. 2). În căutarea îngrijirii medicale, unii romi se consideră îndreptăţiţi să pretindă anumite tratamente, sau să beneficieze de drepturile care le revin în calitate de cetăţeni. Insistenţa cu care solicită aceste servicii îi face deseori să intre în conflict cu medicii. Nu se pot motiva aceste situaţii conflictuale prin diferenţa etnică dintre echipa medicală şi pacient, cât mai ales prin atitudinea insolentă a celui din urmă. 19 DETERMINANŢI AI CALITĂŢII VIEŢII PACIENŢILOR DE ETNIE ROMĂ 227 Întrebate dacă ar fi utilă existenţa unui medic de familie exclusiv pentru membrii comunităţi rome, o ms a afirmat: Ar fi mai multe probleme. Ar veni cu mai mult tupeu. Ar spune: „Hai, tu, Vasilica, dă-mi şi mie un sirop!”. Ar fi mai multe probleme şi ar veni cu mai mult tupeu, cu curaj (f.-g. 1). Experienţa personală le-a făcut pe ms să întărească acest adevăr. Totuşi, situaţiile în care pacienţii romi sunt respectuoşi faţă de personalul medical şi complianţi la tratamentul recomandat indică posibilitatea unui parteneriat eficient între medic şi pacientul rom: Înainte să fiu ms... Dacă ştiu să mă comport cu medicul respectiv, ştiu să vorbesc respectuos în primul rând, să accept ideea că ceea ce îmi spune el îmi este bine... Moderator: – V-aţi simţit vreodată discriminată? Ms: – Nu, şi am şi copii, şi soţ. Mai vin câteva persoane şi îmi spun: „Medicul ăla, aşa şi aşa...” „Păi tu, ce ai făcut? Ce i-ai spus?” „Păi, să îmi dea tratamentul cutare!”. „Ei, ascultă-l pe el mai întâi, să îţi spună ce ai, să îţi consulte copilul, nu îi dai tu indicaţii, nu ai tu mintea doctorului să îi dai tu indicaţii” (f.-g. 2). În activitatea prestată, medicul e dator să facă uz de autoritatea pe care i-o conferă însăşi funcţia şi statutul pe care îl are în cadrul comunităţii: Să înveţe să se facă respectat, chiar şi printr-un pic de autoritate. Asta nu înseamnă că trebuie să plece capul în faţa oricui. Şi partea proastă este că nu are timp de consiliere. Aici ar interveni rolul ms, prin discuţii, consiliere acasă, în comunitate (f.-g. 1). Ms se dovedesc bune cunoscătoare ale realităţilor de pe teren, ştiu să aprecieze în mod just o situaţie, şi atunci când medicul este responsabil de nemulţumirea comunităţii rome pentru că nu acordă suficientă atenţie actului medical, consultându-şi cu superficialitate pacienţii sau recomandându-le tratamente fără a-i consulta, dar şi atunci când pacienţii sunt de vină prin atitudinea lor insistentă, irascibilă, neobedientă, care indispune pe medic şi îl determină la gesturi nepotrivite. Prin faptul că sunt cunoscătoare şi ale mediului cultural al romilor, dar şi ale populaţiei majoritare, ms sunt ajutoare utile în activitatea medicului, putând media o situaţie tensionată, îndrumând şi consiliind pe pacienţii romi spre a se conforma regulilor pe care ar trebui să le respecte atunci când solicită ajutor medical. Excluderea formală din sistemul de sănătate. Asigurarea medicală Sistemul de sănătate din România a fost una dintre temele de bază ale focus- grupurilor. În condiţii de subfinanţare severă, accesul la serviciile medicale publice este limitat pentru categorii sociale defavorizate economic, printre care se numără şi o bună parte a populaţiei de romi. Aceste dificultăţi economice se datorează lipsei locurilor de muncă, a şcolarizării, uneori a refuzului de a munci (Duminică şi 228 G. ROMAN, R. GRAMMA, A.-M. ENACHE, A.-V. PÂRVU 20 Preda, 2003). Pe acest fond de lipsuri şi greutăţi generale, mulţi etnici romi se găsesc în dificultate când este vorba de a-şi plăti asigurările de sănătate, ceea ce le restricţionează accesul la serviciile medicale. Excluderea formală se referă la persoanele care nu îndeplinesc condiţiile prevăzute de lege pentru a beneficia de asistenţă medicală gratuită: neasiguraţii şi excluşii din sistemul asigurărilor de sănătate – cei fără acte de identitate, familii fără cel puţin un angajat sau cei care nu au fost luaţi în evidenţă. Excluziunea formală este caracteristică, în egală măsură, atât romilor, cât şi populaţiei majoritare aflate în situaţie de sărăcie extremă. Pe măsură ce condiţiile de viaţă se deteriorează în întreaga societate, cu atât ele vor afecta mai ales comunităţile de romi care, mai mult decât alte categorii sociale, sunt cel mai lovite de aceste transformări. Romii sunt confruntaţi cu dificultăţi în exercitarea unei profesii lucrative. Lipsa unei diplome de şcolarizare îi împiedică să obţină slujbe decente sau bine plătite. În acest fel, sărăcia se extinde pe o scară largă în cadrul etniei, atrăgând după sine şi un statut specific faţă de sistemul de sănătate (Pfaller, 2006), cauzat de imposibilitatea de a-şi face accesibile cele mai bune tratamente medicale. Deşi în cadrul focus-grupurilor s-a evidenţiat lipsa locurilor de muncă pentru populaţia romă, câteva ms au insistat asupra faptului că: Sunt şi alţii care nu vor să lucreze. Au fost nişte cursuri: instalatori, dulgheri, tâmplari. I-am înscris. Au venit prima zi, a doua zi, câteva ore. „Băi, le-am spus, la sfârşitul cursurilor o să primiţi o diplomă şi zece milioane”. Le asigura şi transport. Ei numai la început şi la sfârşit. Vor doar diploma şi banii. Dar să facă ceva în schimb, să înveţe, nu! Îs obişnuiţi numai să primească (f.-g. 2). În aceste condiţii, este firească întrebarea pe care o adresează una dintre participantele la studiu: Ce poate face mediatorul sanitar? Să meargă să-i plătească lui salariul, asigurarea? (f.-g. 1). În unele situaţii, instituţiile statului se simt depăşite de complexitatea problemelor din comunităţile de romi. Există situaţii în care, cu toată disponibilitatea de care dau dovadă funcţionarii primăriilor, problemele nu pot fi rezolvate, datorită lipsei de prevederi legale, sau chiar datorită necesităţii de a le încălca. O problemă pusă în discuţie este cea a situaţiei terenului agricol pe care au fost construite ilegal locuinţe ale romilor, câtă vreme de aceasta depinde eliberarea adeverinţei pentru acordarea ajutorului social: Majoritatea caselor la noi sunt construite ilegal. De exemplu: Nu ai actul care-ţi trebuie! Dacă nu îmi aduci rolul pe casă, nu-ţi dau. Dacă nu ai rol pe casă, nu pot să îţi fac ajutor social. Dar pe ce să îţi dea rol, dacă nu figurează zona respectivă? Bine ca ms, lucrând în Primărie acolo, mergi cu omul şi obligi primarul să îi facă ajutor social, să fie asigurat medical. Ms: Sunt tineri căsătoriţi, care stau la un loc cu părinţii. Ăştia merită să ia ajutor social, pentru că sunt săraci lipiţi. Pentru că nu are locuinţa lui, nu îi dă ajutor social, nu are asigurare (f.-g. 2). 21 DETERMINANŢI AI CALITĂŢII VIEŢII PACIENŢILOR DE ETNIE ROMĂ 229 În cadrul focus-grupurilor, ms au descris situaţia privării multor etnici romi de accesul la îngrijire, din cauza lipsei asigurărilor de sănătate: Deci, măcar să fii asigurat sau ajutorul ăsta social, articolul 416, dacă-l ai, te primeşte. Dacă nu ai o asigurare medicală, nimeni nu te primeşte (f.-g. 2). Prestarea unei activităţi în folosul colectivităţii, pentru obţinerea unui ajutor social şi, implicit, a unei asigurări de sănătate, nu este motivantă, câtă vreme timpul alocat acestei activităţi ar putea fi folosit cu mai multă eficienţă. Într-o comunitate, bunăoară, „din 400 de familii, 100 de familii întrunesc formele legale de a fi asigurat, în legea 416. Celelalte familii nu au posibilitatea, fie pentru că au un venit în casă ... care ar depăşi plafonul. Sau nu fac orele de muncă în folosul comunităţii, pentru că se duc în altă parte la muncă pentru a câştiga o bucată de pâine. Că, cu cât îi dă, 80 de lei pe săptămână, nu îi convine. „Nu voi munci cinci zile pentru ajutor social!” Şi în cazul ăsta dispare şi asigurarea medicală” (f.-g. 1). Există şi situaţii când etnici romi cu posibilităţi materiale se sustrag voluntar de la plata asigurărilor de sănătate. Discuţiile purtate în cadrul focus-grupului au dus la răspunsuri surprinzătoare: – Dar romii căldărari... sunt oameni cu bani mai mulţi... Ms: – Nu sunt interesaţi, probabil. Ms: – Nu că nu sunt interesaţi. Ei strâng banii. La dânşii, dacă au băieţi, au copii de parte bărbătească, trebuie să cumpere femeie la copilul cutare, la copilul cutare... Ms: – Acuma este un spital aicea, Arcadia, unde preferă să meargă şi să dea acolo bani mulţi, fără să se asigure medical. Ms: – Ei poate nici nu ştiu ce înseamnă o asigurare. Ms: Ei nici nu merg la medic. Mai rar. Sunt mai căliţi, mănâncă mâncare sănătoasă... (f.-g. 2). Aceste răspunsuri sugerează că până şi romii cu resurse financiare preferă să se sustragă de la îndeplinirea obligaţiilor civice, prin participarea la plata asigurărilor de sănătate. Deşi doresc să beneficieze de serviciile medicale puse la dispoziţie, practica eschivării de la plata asigurărilor este una aproape comună, atât pentru romii aflaţi în dificultăţi materiale, cât şi pentru cei cu posibilităţi financiare. Excluderea informală a romilor Aceasta ţine de funcţionarea deficitară a întregului sistem de sănătate, de contexte specifice locale, prejudecăţi etnice, sociale sau culturale, fiind determinată, în principal, de două categorii de factori: a) organizarea şi funcţionarea sistemului de asistenţă sanitară din România şi b) factori specifici, care ţin de discriminare. Factorii generali care ţin de modul de organizare şi funcţionare a sistemului de asistenţă sanitară din România sunt cele descrise în continuare. 230 G. ROMAN, R. GRAMMA, A.-M. ENACHE, A.-V. PÂRVU 22 Costurile asistenţei medicale Pentru cei mai mulţi dintre solicitanţii de etnie romă ai serviciilor publice, costurile asistenţei medicale sunt prohibitive. Ms sunt de părere că este nevoie, în primul rând, de bani pentru a achita „onorariul” medicului, lipsa acestuia putând condiţiona, uneori, calitatea serviciului medical: Şi dacă mai este un om sărac şi nu are acea hârtiuţă de cinci lei, nu-i dă. Sunt romi care au bani şi dau, că vreau să îmi fac investigaţia aia, fac şi ... nu mai fac discriminare atunci (f.-g. 1). Pe medici noi i-am învăţat cu bani, că dacă n-ar da nimeni... nu e vina lor (f.-g. 1). Ca unele care lucrează mult timp alături de medicii de familie, ms ajung să cunoască până şi dificultăţile materiale cu care se confruntă aceştia. Din acest motiv, unele participante la studiu au avut tendinţa de a justifica practica oferirii de atenţii sau stimulente medicului: Ar mai trebui stimulat acel medic, bine plătit, să nu aibă nevoie de mită (f.-g. 1). E o cutumă, prezentă cel puţin în România, de a se oferi medicului un mic dar, ca dovadă de recunoştinţă pentru serviciul pe care îl face pacientului. Acest lucru însă ar trebui să responsabilizeze şi mai mult personalul medical, făcându-l mai preocupat de calitatea vieţii pacientului ce i se adresează, indiferent de etnia pe care o are: Şi tot se duce cu o plasă de ceva, cu o punguţă la doctor. Să se comporte frumos cu orice om, cu orice persoană, să aibă grijă de ceea ce face (f.-g. 1). Reflectarea la îndatoririle medicului, prin prisma profesiei pe care a îmbrăţişat-o, i-a făcut pe unele ms să enunţe adevărate principii etice, nu departe de prevederile din jurământul lui Hippocrate. Potrivit uneia, medicii „ar trebui să considere că meseria de medic nu este o afacere. Totul e pornit din suflet pentru a ajuta pe ceilalţi. Po’ să considere că tre’ să meargă până la capăt pentru a ajuta. Trebuie să fie în consens cu umanitatea, să fie uman. Înainte, doar ca să ajungă un medic bun, făcea acte de caritate, trata bolnavul gratuit, din suflet, pentru a ajuta pe ceilalţi. Sunt şi acum cazuri în care ar trebui să-i trateze gratuit, pentru că nu au” (f.-g. 1). Din nefericire, în cazul internării într–un spital, cheltuielile pot atinge cifre uneori prohibitive, deoarece există un întreg aparat de personal care, dacă nu-şi primeşte stimulentul economic, nu funcţionează. Distribuţia disproporţionată a unităţilor ce oferă servicii medicale Multe dintre ms au scos în evidenţă ponderea ridicată a populaţiei de romi în mediul rural şi au reclamat lipsa serviciilor de sănătate din localitate. Depărtarea unor comunităţi de unităţile ce oferă servicii medicale specializate duce la o limitare a accesului populaţiei la aceste servicii. Vreau să fie o instituţie mai aproape, să poţi să apelezi, să poată să intervină mai repede. Noi suntem la distanţă mai mare, apare mai greu (f.-g. 1). 23 DETERMINANŢI AI CALITĂŢII VIEŢII PACIENŢILOR DE ETNIE ROMĂ 231 De la noi în sat şi până la comună sunt 7 km. Sunt 400 şi ceva de familii şi 2 000 de copii. Cea mai mare bucurie în comunitate la noi ar fi dacă s-ar face un dispensar. Oamenii la noi sunt foarte necăjiţi” (f.-g. 1). Din cauza restructurării sistemului naţional de asistenţă medicală publică, distribuţia disproporţionată a unităţilor medicale a produs numeroase efecte negative cu privire la accesul fizic al populaţiei rome la serviciile medicale. Stigmatul etnic. Excluderea şi discriminarea pe criterii etnice Ca cetăţeni ai statului român, romii au aceleaşi drepturi şi îndatoriri ca toţi cetăţenii. În anul 1998 însă, 28,1% dintre respondenţii de etnie romă apreciau că ei sunt trataţi mai prost atunci când merg la medic, comparativ cu alte etnii (Zamfir şi Preda, 2002). Cunoscătoare ale realităţii, şi ms participante la focus-grupuri au mărturisit că, deseori, au asistat la situaţii de marginalizare, iar atitudinea lor a fost una de compătimire şi empatie faţă de pacienţii romi pe care boala i-a obligat să apeleze la servicii medicale într-o unitate de îngrijire. Ele i-au însoţit chiar pe pacienţi la spital şi au fost de mare folos pentru stabilirea unei legături de parteneriat între pacienţii romi şi echipa medicală: Şi am întâlnit, cu copii mici. S-au făcut marginalizări şi nu erau primiţi în spital. Am întâlnit multe. Că ei [romii] când au văzut că nu îi primeşte, ei repede mă sună (f.-g. 2). Unele ms sunt chiar de părere că romii sunt consideraţi nişte intruşi, care trezesc neîncredere, teamă şi respingere. Marginalizarea lor nu este o problemă vizibilă doar în sistemul de sănătate, ci este o trăsătură întâlnită la nivelul societăţii româneşti în general: Fenomenul cel mai greu de învins este discriminarea. Şi una este să fie o discriminare făcută de comunitate şi alta este cea instituţională, care-i cea mai greu de suportat… Păi dacă te duci la primărie şi nu te primeşte, la medic şi nu te primeşte, te duci la prefectură şi-ţi închide uşa, unde să te mai duci? Că eşti negru şi nu eşti la fel cu el la culoare, poate la suflet eşti la fel ca el. Poate eşti mai neîmbrăcat, că nu-ţi dă sistemul posibilitatea să te porţi la fel din punctul ăsta de vedere. Eşti mai negru pentru că aşa te-ai născut şi pentru asta trebuie să suferi (f.-g. 1). Desfăşurându-şi activitatea şi în primăria de care aparţine comunitatea deservită, ms au constatat că această atitudine nu este specifică doar mediului sanitar, ci oricărei instituţii publice: Deja sunt foarte mulţi primari, care: „Du-te, băi, la Partidul vostru, să vă dea!”. Şi nu-i rezolvă o problemă de administraţie publică unde are dreptul ca cetăţean. Să aibă adeverinţă, să-i dea o informaţie, că are acces, ca cetăţean (f.-g. 1). În cadrul comunităţilor rome este prezentă stigma asociată cu apartenenţa etnică. Discreditarea minoritarilor etnici ca membri al comunităţii rome le alterează chiar şi lor percepţia asupra propriei persoane: 232 G. ROMAN, R. GRAMMA, A.-M. ENACHE, A.-V. PÂRVU 24 Romii, po’ să fie şi spoiţi cu aur, că îi discriminează, orişiunde. Când ştie că eşti rom, te priveşte cu altă privire. Bine, te serveşte, dar altfel (f.-g. 2). Ms care activează în comunităţi mixte au avut prilejuri de a se convinge că există o prejudecată în rândul medicilor cu privire la romi, dar aceasta nu îi culpabilizează în mod direct. Ei nu au făcut decât să preia o stigmatizare întâlnită pretutindeni: Acel medic care nu face diferenţă între culoarea pielii, între credinţa şi cultura pacientului. Să fie pacient, pentru el, oricare persoană ajunge la dânsul. Dar nu sunt vinovaţi medicii. Nu sunt vinovaţi primarii sau oamenii care lucrează în instituţii publice. Aceasta este o mentalitate pe care noi, în 20 de ani, nu am reuşit să o schimbăm... vreau să vă spun, este o mentalitate pe care au moştenit-o (f.-g. 1). Atitudinea generală de respingere a pacienţilor romi în mediul spitalicesc a fost, de asemenea, raportată. Ms au evidenţiat utilizarea clişeelor rasiste, care încurajează atitudinile şi comportamentele de respingere: Dă-i năibii de ţigani! Dă-le cloramină şi gata! (f.-g. 1). Apelativele etnice care duc la o imagine deformată a romilor trebuie evitate. Unii termenii utilizaţi în limbajul comun, precum şi metaforele care se referă la aceşti etnici sunt de-a dreptul rasiste. În acest fel, riscul producerii unei excluderi de pe scena socială este foarte prezent. Discriminarea este practicată chiar de către o parte a personalului medical. Actele de respingere a pacienţilor romi, mai mult sau mai puţin violente, nu sunt rarităţi în mediul spitalicesc. Potrivit unor ms, se practică pe alocuri un veritabil etnocid administrativ, prin aplicarea unor analize eronate şi a unor acţiuni necorespunzătoare: Am avut o femeie gravidă anul trecut, era în luna a treia şi avea iminenţă de avort şi nu o primea nici unul. Deci i-a scris pe bilet, că are iminenţă de avort şi a dat să plece cu salvarea de la spital. Şi ea de la spital a venit la mine. Şi mi-a zis: „Uite, mi-a dat să mă duc acasă. Şi mi-a dat pastile de stomac”. Şi când mă uit colo, iminenţă de avort. Şi când îi sun, „Nu, nu a fost la noi. Noi nu am dat-o afară”. Şi până la urmă au înţeles. Eu le-am spus: „Eu nu am nimic cu nimeni, dar dacă ea păţeşte ceva, e obligaţia mea să fac raport şi fac”. Până la urmă, toţi suntem oameni (f.-g. 2). O altă ms a prezentat o situaţie similară de conflict sau de violenţă, insistând asupra stării de agresivitate dirijată împotriva unei femei rome internate cu fata în spital: Era internată o femeie din B. şi avea fetiţa bolnavă. Nu punea nimeni mâna pe ea. Au dat-o afară celelalte femei, că plângea copilul. Şi ea tot patrula pe holul spitalului. Şi una din asistente, i-a zis: „Fă, ţigancă borâtă, intră înăuntru şi stai ţeapănă acolo!”. Ea a zis: „Dă-mi ceva să dau la fată, că mă alungă lumea din spital”. Ea a luat-o şi a dat-o cu capul de un geam, s-a spart geamul, a ieşit un tămbălău, ferească Dumnezeu. Şi m-a sunat pe mine” (f.-g. 2). 25 DETERMINANŢI AI CALITĂŢII VIEŢII PACIENŢILOR DE ETNIE ROMĂ 233 Intervenţia ms s-a dovedit a fi promptă şi operativă. Ea a reuşit să detensioneze situaţia şi să înduplece personalul medical să acorde copilului asistenţa medicală necesară: Eu am spus: „Dumneata spui că copilul nu este bolnav”. Dar de când am ajuns acolo, copilul tuşea încontinuu, încontinuu. „Nu-i bolnav, ea vine aicea ca la hotel. Îi place aicea, că e căldură”. Şi femeia spune: „Ei îmi spun că nu are nimic, că să plec acasă. Şi dacă plec acasă şi moare, eu ce fac?” Atunci am spus: „Dacă nu luaţi măsuri, eu sun direct la Ministerul Sănătăţii. Dacă credeţi că copilul ăsta trebuie să moară, că nu vrea nimenea să pună mâna pe el, dacă-i negru, îl lăsăm să moare? Salvează-l, dacă Dumnezeu i-a dat zile!” Şi pe urmă a venit dna dr. V. şi l-a luat, l-a consultat (f.-g. 2). Afirmaţiile ms converg în denunţarea condiţiilor dificile în care trăiesc familiile de romi. Pasaje din relatarea ms citată anterior – „Păi cum că prea des vine!”. „Dar dacă nu are condiţii acasă, şi răceşte copilul, păi cum, să-l ţină să moară?” – ne conving de dificultăţile materiale aflate la limita suportabilităţii, pe care unii minoritari romi nu le pot evita şi care se răsfrâng, în mod nefericit, asupra relaţionării lor cu sistemul de sănătate din România. DISCUŢII ŞI CONCLUZII În urma analizei datelor oferite de interviurile de grup cu ms din judeţele Iaşi şi Cluj, putem afirma că există multipli determinanţi ai calităţii vieţii pacienţilor romi care se confruntă cu boli grave. Rezultatele datelor indică tendinţe similare în cele două regiuni ale României şi constatări comune cu privire la rolul ms ca determinanţi ai calităţii vieţii pacienţilor din comunităţile rome. Ţinând cont că datele pe care se fundamentează studiul nostru sunt oferite de persoane care relaţionează aproape zilnic cu astfel de pacienţi şi aparţin aceleiaşi etnii cu aceştia, analiza ne îndreptăţeşte să considerăm că principalele probleme ale acestui segment al populaţiei României sunt: confruntarea cu probleme economice, stigma asociată apartenenţei la etnia romă şi menţinerea background-ului cultural. Populaţia de romi păstrează încă trăsăturile unei populaţii tradiţionale în ceea ce priveşte relaţiile în cadrul familiei şi al comunităţii, precum şi îngrijirea bolnavilor. Specificităţile culturale care pun în lumină inferioritatea femeii faţă de bărbat, ruşinea de a discuta despre boală sau diagnosticul grav, insuficienţa igienei corporale, relaţii uneori tensionate cu personalul medical, necomplianţa la tratament etc. determină în mod direct calitatea vieţii pacientului sau a familiei acestuia. Din intenţia de a găsi punţi de legătură între etnie, cultură şi sănătate, în acest studiu am examinat, pe baza mărturiilor ms participante la focus-grupuri, aspecte ale îngrijirii sănătăţii în comunităţile de romi din nord-estul şi nord-vestul ţării. Aceste discuţii ne-au oferit o înţelegere a modului în care cultura şi etnia influenţează relaţiile dintre pacienţii romi şi furnizorii de servicii medicale. 234 G. ROMAN, R. GRAMMA, A.-M. ENACHE, A.-V. PÂRVU 26 Dahlgren şi Whitehead (1991) au afirmat că sănătatea este determinată de o varietate de factori, printre care şi cei socioeconomici, culturali şi de mediu. Focus- grupul, instrumentul pe care l-am folosit în realizarea cercetării, a reuşit să evidenţieze aspecte din experienţa ms, ceea ce ne-a permis şi nouă, autorilor studiului, accesul la o realitate care altfel ar fi rămas ascunsă. De altfel, comunitatea romă pune o serie de probleme metodologice, fiind una de tip închis, cu un grad ridicat de discriminare experimentată şi de ostilitate socială. Totodată, comunitatea posedă şi numeroase trăsături pozitive, precum puternicele legături în cadrul familiei şi susţinere reciprocă, ca şi strădania de a obţine prestigiul în cadrul comunităţii. Experienţele romilor din România sunt asemănătoare cu ale altor minorităţi de romi din Europa (Voko şi alţii, 2009; Parry şi alţii, 2007). Multe dintre dimensiunile asociate cu dezavantajul social prevalează în aceste comunităţile etnice (Preda, 1999), situaţie ce influenţează şi relaţia cu sistemul de sănătate. Krieger (2003) arată că este important să distingem între probleme asociate cu etnia şi identitatea culturală, pe de o parte, şi cu dezavantajele economice şi materiale pe de altă parte. Încrederea este primordială în construirea relaţiei dintre etnicii romi şi furnizorii de servicii medicale. Abordarea aceasta este piatra de temelie a unor politici publice efective în domeniul sănătăţii. Confirmând alte studii care examinează experienţele minorităţilor etnice legate de sănătate (ICF-JSI, 2006; Wang, 2007, Leduc şi Proulx, 2004; Zhang şi Verhoef, 2002), dificultatea construirii unei relaţii de parteneriat cu personalul medical a fost adesea afirmată de ms. Tocmai aici intervin mediatorii sanitari, care asigură punţi de legătură, facilitând comunicarea dintre ambele părţi, consiliind pacienţii romi asupra unei conduite preventive, precum şi a modului adecvat de comportament atunci când solicită ajutorul medicului. Fără această mediere, procesul de îngrijire a sănătăţii romilor ar fi mult mai anevoios. Mai dureroasă în acest studiu este constatarea marginalizării sociale, evidenţiată în relatările despre discriminare, nivel redus de încredere în personalul medical şi proporţia ridicată a celor îngrijoraţi de comportamentul inadecvat al unor medici. Aceste experienţe ale discriminării etnice, destul de comune printre romi, influenţează negativ starea lor de sănătate (Krieger şi alţii, 2005). Sumarizând, studiul de faţă pune în lumină factorii care limitează calitatea vieţii şi îngrijirea sănătăţii pacienţilor de etnie romă: – eficienţa redusă a politicilor de integrare a romilor; – insuficienţa unor politici de sănătate sustenabile pentru populaţia de romi; – resursele financiare insuficiente; – eficienţa limitată a mecanismelor de asistenţă socială; – sensibilizarea insuficientă faţă de contextele locale specifice; – monitorizarea şi evaluarea slabă a stării de sănătate a romilor; – participare/implicare limitată a romilor în măsurile de promovare a sănătăţii lor; 27 DETERMINANŢI AI CALITĂŢII VIEŢII PACIENŢILOR DE ETNIE ROMĂ 235 – insuficienta consideraţie, din partea medicilor, faţă de valorile culturale şi comportamentale ale romilor; – lipsa de formare a cadrelor medicale în comunicarea cu grupurile dezavantajate, precum şi practica larg răspândită de a nu face muncă de teren, ceea ce agravează lipsa serviciilor medicale. În conceperea politicilor care promovează integrarea romilor şi accesul lor la serviciile de sănătate din România, ar trebui luaţi în calcul factorii enumeraţi anterior. Angajamentele politice sustenabile sunt esenţiale, alături de măsuri care să combată discriminarea şi prejudecăţile la adresa romilor. Implicarea romilor în implementarea politicilor de sănătate este, în aceeaşi măsură, un factor-cheie pentru succesul acestor demersuri, dar şi mobilizarea actorilor publici, privaţi sau non- guvernamentali. Greşeala frecventă a politicilor de sănătate este aceea că se pleacă de la înscrierea romilor doar în spaţiul social general şi nu şi în cel etnic şi cultural, pentru că şi acesta din urmă trebuie luat în consideraţie. Deseori, prin politica de integrare, înţeleasă ca integrare autoritară a romilor în colectivitatea dominantă, scopul urmărit a fost de a-i face invizibili pe romi. În plus, măsurile aplicate nu au apărut, în ochii autorilor lor şi din perspectiva legislaţiei, ca fiind acte discriminatorii. Analiza datelor ne-a făcut să identificăm principii, enunţate de ms, care par de neconciliat: pentru români, romii vor trăi altfel atunci când vor căuta de lucru, vor avea asigurare medicală şi acces la îngrijiri de sănătate. Romii cred, dimpotrivă, că violenţa în limbaj şi uneori în gesturi reprezintă consecinţe ale lipsei de îndreptăţire. Ei nu cer compasiune, ci dreptul de a fi egali cu ceilalţi cetăţeni, precum şi eliminarea atitudinilor discriminatorii. Atunci când deplâng absenţa curăţeniei corporale, a disciplinei şi a conformării la regulile de vizită din spital şi, în general, a lucrului bine făcut, românii au în vedere perspectiva dezirabilă a fi urmată de către toţi. Romii justifică propriul model cultural, punându-l în legătură cu insuficienta integrare socială, traductibilă în termenii accesului diferenţiat la resurse. Pe rând, românii sau romii cred că ceilalţi ar trebui să facă ceva (Cristea şi Lăţea, 1997). BIBLIOGRAFIE 1. Astărăstoae, V., Gavrilovici, C., Vicol, M. C., Gergely, D., Ion, S., Etica şi non-discriminarea grupurilor vulnerabile în sistemul de sănătate, Iaşi, Editura Universităţii „Gr. T. Popa”, 2011. 2. Berevoescu, I., Cace, S., Costin Sima, D., Zamfir, C., Preda, M. (coord.), Romii în România, Bucureşti, Editura Expert, 2002. 3. Cristea, O., Lăţea, P., Chelcea, L., Stigmatul etnic la o comunitate de rromi, în „Rromathan”, nr. 1(1), 1997, pp. 61–68. 4. Dahlgren, G., Whitehead, M., Policies and strategies to promote social equity in health. Background document to WHO: strategy paper for Europe, Institute for Futures Studies, Stockholm, 236 G. ROMAN, R. GRAMMA, A.-M. ENACHE, A.-V. PÂRVU 28 1991, disponibil online la http://www.framtidsstudier.se/wp-content/uploads/2011/01/20080109110739 filmZ8UVQv2wQFShMRF6cuT.pdf. 5. Duminică, G., Lupu, S., Rughiniş, C., Persoanele de etnie roma în situaţii de risc, în Preda M. (ed.). Riscuri şi inechităţi sociale în România, Iaşi, Editura Polirom, 2009, pp. 226–233. 6. Duminică, G., Preda, M., Accesul romilor pe piaţa muncii, Bucureşti, ECA – Editura Cărţii de Agribusiness, 2003, disponibil online la http://www.agentiaimpreuna.ro/files/publicatii/Accesul_ romilor_pe_piata_muncii.pdf. 7. Emanuel, E. J., Fairclough, D. L., Slutsman, J., Alpert, H., Baldwin, D., Emanuel, L. L., Understanding economic and other burdens of terminal illness: the experience of patients and their caregivers, în “American Journal of Internal Medicine”, no. 132, 2000, pp. 451–459. 8. Fésüs, G., Effectiveness of Policies to Improve the Health and Social Situation of Roma Populations in the European Region, PhD thesis, supervisor: prof. R. Adany, Univeristy of Debrecen, Doctoral School of Health Sciences, Debrecen, 2012, disponibil online la http://ganymedes.lib. unideb.hu:8080/dea/bitstream/2437/124366/10/Fesus_Gabriella_ertekezes.pdf. 9. Fésüs, G., Östlin, P., McKee, M., Ádány, R., Policies to improve the health and well-being of Roma people: The European experience, în “Health Policy”, no. 105(1), 2012, pp. 25–32. 10. Given, B. A., Given, C. W., Kozachik, S., Family support in advanced cancer, în “CA: A Cancer Journal for Clinicians”, no. 51, 2001, pp. 213–231. 11. Hajioff, S., McKee, M., The health of the Roma people: a review of the published literature, în “Journal of Epidemiological Community Health”, no. 54, 2000, pp. 864–869, disponibil online la http://jech.bmj.com/content/54/11/864.long. 12. Hall, C. C. I., Cultural malpractice: The growing obsolescence of psychology with the changing U.S. Population, în “American Psychologist”, no. 52, 1997, pp. 642–651. 13. Hasdeu, I., Bori et r(R)omni. Réflexions sur les rapports sociaux de sexe chez les Roms căldărari de Roumanie, în «Etudes Tsiganes», no. 31–32, 2008, pp. 116–143. 14. Hasdeu, I., Corps et vêtements des femmes Rom en Roumanie. Un regard anthropologique, în «Etudes Tsiganes», 33–34, 2009, pp. 60–77. 15. Ionescu, M., Cace, S., Politici de ocupare pentru romi, Bucharest, Expert Publishing, 2006. 16. Ionescu, M., Cace, S., Politici publice pentru romi. Evoluţii şi perspective, Bucureşti, Expert Publishing, 2006. 17. Kitzinger, C. J., Qualitative research: Introducing focus groups, în «British Medical Journal», no. 311, 1995, pp. 299–302. 18. Krieger, N., Does racism harm health? Did child abuse exist before 1962? On explicit questions, critical science and current controversies: an ecological perspective, în “American Journal of Public Health”, no. 93(2), 2003, pp. 194–199. 19. Krieger, N., Smith, K., Naishadham, D., Hartman, C., Barbeau, E. M., Experiences of discrimination: validity and reliability of a self-report measure for population health research on racism and health, în “Social Science and Medicine”, no. 61(7), 2005, pp. 1576–1596. 20. Kriegsman, D. M., Penninx, B. W., van Eijk, J. T., Chronic disease in the elderly and its impact on the family, în “Family Systems Medicine”, no. 12(3), 1994, pp. 249–267. 21. Leduc, N., Proulx, M., Patterns of health services utilization by recent immigrants, în “Journal of Immigrant Health”, no. 6(1), 2004, pp. 15–27. 22. Ma, G. X., Henderson, G., Rethinking ethnicity and health care: A sociocultural perspective, Springfield, Charles C. Thormas, 1999. 23. Molnár, Á., Ádány, R., Ádám, B., Gulis, G., Kása, K., Health impact assessment and evaluation of a Roma housing project in Hungary, în “Health and Place”, no. 16, 2010, pp. 1240–1247. 24. Morgan, D. L., Focus groups as qualitative research, London, Sage, 1997. 25. Nijober, C., Triemstra, M., Tempelaar, R., van der Bos, G. A., Patterns of caregiver experiences among partners of cancer patients, în “Gerontologist”, no. 40, 2000, pp. 738–746. 26. Parry, G., Van Cleemput, P., Peters, J., Walters, S., Thomas, K., Cooper, C., Health status of Gypsies and Travellers in England, în “Journal of Epidemiology and Community Health”, no. 61, 2007, pp. 198–204. 29 DETERMINANŢI AI CALITĂŢII VIEŢII PACIENŢILOR DE ETNIE ROMĂ 237 27. Pădurariu, M., Ciobîcă, A., Persson, C., Ştefănescu, C., Autostigmatizarea în psihiatrie: perspective etice şi biopsihosociale, în „Revista Română de Bioetică”, no. 9 (1), 2011, pp. 16–23. 28. Pfaller, A., How to design a good health-care system for South Eastern Europe, în „Revista Calitatea Vieţii”, nr. 17 (3–4), 2006, pp. 375–379. 29. Preda, M., Grupuri sociale excluse/ignorate de politicile sociale în România, în Zamfir, C. (coord.), Politici sociale în România ’90–’98, Bucureşti, Editura Expert, 1999. 30. Revenga, A., Ringold, D., Tracy, W. M., Poverty and Ethnicity: A Cross-Country Study of Roma Poverty in Central Europe, The World Bank Technical paper, no. 531, Washington DC, The World Bank, 2002, disponibil online la http://www-wds.worldbank.org/external/default/WDSContentServer/ WDSP/IB/2003/01/07/. 31. Ringold D., Orenstein M. A., Wilkens E., Roma Expanding Europe: Breaking the Poverty Cycle, Washington DC, The World Bank, 2005, disponibil online la http://siteresources.worldbank.org/ EXTROMA/Resources/roma_in_expanding_europe.pdf. 32. Rotaru, V., UMF Iaşi derulează un proiect pentru rromii din judeţ, în „Bună Ziua Iaşi”, 02.02.2012, disponibil online la http://www.bzi.ro/umf-iasi-deruleaza-un-proiect-pentru-rromii-din- judet-267200. 33. Ruzicka, M., Continuity or rupture? Roma/Gypsy communities in rural and urban environments under postsocialism, în “Journal of Rural Studies”, no. 28(2), 2012, pp. 81–88. 34. Sales, E., Family burden and quality of life, în “Quality of Life Resources”, no. 12, 2003, pp. 33–41. 35. Smith, J. A., Beyond the divide between cognition and discourse: Using interpretative phenomenological analysis in health psychology, în “Psychology and Health”, no. 11, 1996, pp. 261–271. 36. Surdu, M., Educaţia şcolară a populaţiei de romi, în vol. Indicatori privind comunităţile de romi din România, Bucureşti, Editura Expert, 2002. 37. Surdu, M., Surdu, L., Căsătoria şi sarcina timpurie în comunităţile de romi, Bucureşti, Editura Ro Media, 2005. 38. Trif, A. B., Living wills, în “Clinica”, no 4(4), 1999, pp. 45–50. 39. Voko, Z., Csepe, P., Nemeth, R., Kosa, K., Kosa, Z., Szeles, G., Adany, R., Does socio- economic status fully mediate the effect of ethnicity on the health of Roma people in Hungary?, în “Journal of Epidemiology and Community Health”, no. 63, 2009, pp. 455–460. 40. Wang, L., Immigration, ethnicity, and accessibility to culturally diverse family physicians, în “Health and Place”, no. 13(3), 2007, pp. 656–671, disponibil online la http://www.mendeley.com/ research/immigration-ethnicity-accessibility-culturally-diverse-family-physicians/#page-1. 41. Wong, R. K., Franssen, E., Szumacher, E., What do patients living with advanced cancer and their carers want to know? A needs assessment, în “Support Care Cancer”, no. 10, 2002, pp. 408–415. 42. Zamfir, C., Zamfir, E. (coord.), Ţiganii între ignorare şi îngrijorare, Bucureşti, Editura Alternative, 1993. 43. Zamfir, C., Preda, M. (coord.), Romii din România, Bucureşti, Editura Expert, 2002. 44. Zhang, J., Verhoef, M. J., Illness Management Strategies Among Chinese Immigrants Living with Arthritis, în “Social Science and Medicine”, no. 55, 2002, pp. 1795–1802. 45. *** Ambulance Not on the Way: The Disgrace of Health Care for Roma in Europe, European Roma Rights Centre, ERRC, Budapest, 2006, disponibil online la http://www.soros.org/ initiatives/health/focus/roma/articles_publications/publications/ambulance_20061004/ambulance_200 61004.pdf. 46. *** Cercetare-evaluare a programului mediatorilor sanitari în comunităţile de rromi în România. Raport, ICF JSI (Institutul de cercetare şi formare JSI România, Centrul pentru Politici şi Servicii de Sănătate), 2006, disponibil online la http://www.anr.gov.ro/docs/Politici/Evaluarea_PMSR_ raport_final.pdf. 47. *** Decade of Roma Inclusion. Minutes and Summary of the XII. International Steering Committee Meeting, 2008. Disponibil online la http://demo.itent.hu/roma/portal/downloads/ Decade%20Documents/12th%20ISC%20Meeting%20Minutes%20February%2025-26%202008.pdf. 238 G. ROMAN, R. GRAMMA, A.-M. ENACHE, A.-V. PÂRVU 30 48. *** Decade Watch. Results of the 2009 survey, Budapest, 2010, disponibil online la http://www.romadecade.org/files/downloads/Decade%20Watch%202010/Decade%20Watch%20- %20Results%20of%20the%202009%20Survey%20-%20Revised.pdf. 49. *** Declaration of the Decade of Roma Inclusion, 2005, disponibil online la http://www. romadecade.org/index.php?content=77. 50. *** Employment, Social Policy, Health and Consumer Affairs Council Meeting, Conclusions on Inclusion of the Roma, Council of the European Union, Brussels, 2011, disponibil online la http:// www.consilium.europa.eu/ueDocs/cms_Data/docs/pressData/en/lsa/122116.pdf. 51. *** European Network Sastipen. Annual Report 2005–2006, Madrid, Fundación Secretariado Gitano, 2007, disponibil online la http://ec.europa.eu/health/ph_projects/2004/action3/docs/2004_3_ 01_inter_en.pdf. 52. *** Legal şi ilegal pe piaţa muncii pentru comunităţile de romi. Diagnoza factorilor care influenţează nivelul de ocupare la populaţia de romi din România,ICCV (Institutul de Cercetare a Calităţii Vieţii), Bucharest, Expert Publishing, 2010. 53. *** Poverty and social exclusion in the WHO European region: health systems respond, World Health Organisation, Copenhagen, WHO Regional Office for Europe, 2010, disponibil online la http://www.euro.who.int/_data/assets/pdf_file/0006/115485/E94018.pdf. he Roma represent an important ethnic minority in Romania, who often face inequalities in their access to health care. The T policies and the strategies that focused on reducing this inequalities and a better inclusion of the Roma have lead to the establishment of a sanitary mediators network, that is currently operating in Roma communities, thus facilitating a better communication between this particular minority and the health care professionals, as well as an improved access to healthcare services. Our study – Determinants of the quality of life of the Roma patients, from the perspective of the health mediators – focuses on identifying the determinants of the quality of life of Roma patients, and it is based on three group interviews with sanitary mediators, in the counties of Iasi and Cluj. The results indicate that, when it comes to health care services, doctors should be familiar with and aware of the cultural background of the community, their values and traditions. Communication based on respect, the development of a partnership between doctors and patients, avoiding racial labeling and prejudices are the most important requirements of the Roma, because their dignity and quality of life should not be affected under the conditions of the interaction with healthcare professionals. The activity of health mediators, persons who are familiar with members of the community, with their customs and traditions, has a positive potential in assuring the quality of life. Keywords: Roma community, health mediator, health policy, physician- patient communication, exclusion, healthcare. Primit: 14.05.2012 Acceptat: 20.06.2012 Redactori: Ioan Mărginean, Manuela Sofia Stănculescu 